钦定古今图书集成/理学汇编/字学典/第083卷 > 《宋陈思书苑菁华》 > 《南唐后主李煜书述》
## 钦定古今图书集成/理学汇编/字学典/第083卷 > 《宋陈思书苑菁华》 > 《南唐后主李煜书述》

“壮岁书亦壮”，犹嫖姚十八从军，初拥千骑，凭陵沙漠，
而目无全卤。又如夏云奇峰，畏日烈景，纵横，炎炎不
可向迩，其任势也如此。“老来书亦老”，如诸葛亮董戎、
朱叡接敌，举板舆自随，以白羽麾军，不见其风骨，而
豪素相适，笔无全锋。噫壮老不同，功用则异，唯所能
者可与言之。《书》有七字法，谓之“拨镫。”自卫夫人并锺、
王传授于欧、颜、褚、陆等，流于此日，然世人罕知其道
者。孤以幸会，得受诲于先生。奇哉是书也。非天赋其
性，口受要诀，然后研功覃思，则不能穷其奥妙，安得
不秘而宝之？所谓“法”者，“擫压钩揭、抵拒导送”是也。此
字今有颜公真卿墨迹尚存于世。余恐将来学者无
所闻焉，故聊记之。

擫者，擫大指骨上节下端，用力欲直，如提千钧。
压者，捺食指著中节旁。

钩者，钩中指，著指尖，钩笔令向下。

揭者，揭名指著指爪肉之际，揭笔令向上。

“抵”者，名指揭笔，中指抵住。

拒者，中指钩笔，名“指拒定。”

“导”者，小指引名指过右。

送者，小指送名指过左。